钦定古今图书集成/明伦汇编/氏族典/第262卷 > 王远知
## 钦定古今图书集成/明伦汇编/氏族典/第262卷 > 王远知

按《唐书王远知传》，“远知系本琅邪，后为扬州人。父昙
选，为陈扬州刺史。母昼寝，梦凤集其身，因有娠。浮屠
宝志谓昙选曰：‘生子当为世方士’。远知少警敏，多通
书传，事陶弘景，传其术，为道士。又从臧兢游。陈后主
闻其名，召入重阳殿，辩论超诣，甚见咨挹。隋炀帝为
晋王，镇扬州，使人介以邀见，少选发白，俄复鬒，帝惧”，
遣之。后幸涿郡，召远知见临朔宫，帝执弟子礼，咨质
仙事，诏京师作玉清元坛以处之。高祖尚微，远知密
语天命。武德中，平王世充、秦王与房元龄微服过之，
远知未识，迎语曰：“中有圣人，非王乎？”乃谂以实。远知
曰：“方为太平天子，愿自爱。”太宗立，欲官之，苦辞。贞观
九年，诏润州即茆山为观，俾居之。远知多怪言，诧其
弟子潘师正曰：“吾少也有累，不得上天，今署少室伯，
吾将行。”即沐浴，加冠衣若寝者，遂卒。或言寿盖百二
十六岁云。调露中，追赠大中大夫，谥升真先生。武后
时，又赠金紫光禄大夫。天寿中，改谥升元。